
L E G E 

privind indexarea depunerilor băneşti  ale cetăţenilor 

în Banca de Economii

Parlamentul adoptă prezenta lege organică.

 Capitolul I

DISPOZIŢII  GENERALE

Articolul 1. Obiectul legii


Prezenta lege prevede obligaţiile statului  faţă  de cetăţenii  Republicii  Moldova care au  avut depuneri  băneşti  în Banca de Economii  la situaţia din       2 ianuarie 1992 şi  stabileşte principiile de bază  privind indexarea, cuantumul  şi  modul  de plată  a  sumelor indexate.


Articolul 2. Indexarea


Se indexează depunerile cetăţenilor Republicii Moldova în Banca de Economii, atît cele în vigoare, cît şi cele reînnoite la data de 29 iulie 1994,    luîndu-se ca bază  soldul  acestora conform  situaţiei  din 2 ianuarie 1992: 


a)   în raport de 1 rublă  : 1 leu,  la prima mie de ruble a soldului  cumulativ din toate conturile deţinute de o persoană  fizică  (deponent); 


b)  în raport de 2,5 ruble  : 1 leu, la soldul  ce depăşeşte suma indicată  la lit.a)  pentru o persoană  fizică  (deponent).

Capitolul  II

PLATA SUMELOR INDEXATE


Articolul 3. Modul de plată


Sumele indexate indicate la art.2 se vor plăti în etape, începînd cu anul 2003.

Articolul 4. Mijloacele financiare de plată


(1)  Plata sumelor indexate se efectuează  din mijloacele bugetului  de stat.


(2)  În legea bugetară  anuală  se va stabili pentru  anul  respectiv cuantumul  mijloacelor financiare destinate plăţii  sumelor indexate.


(3)  Pentru  plata sumelor indexate, Guvernul  poate atrage granturi  speciale.


Art.5. Etapele de indexare şi de plată


(1) Indexarea sumelor şi plata sumelor indexate se efectuează,  la solicitarea depunătorilor, în etape, prioritar la prima mie de ruble, apoi pentru soldul ce depăşeşte prima mie de ruble, în funcţie de anul naşterii depunătorului.


(2)   Plata sumelor indexate se efectuează  după  ce se scad din ele sumele plătite conform  Hotărîrii  Parlamentului  nr.201-XIII din 29 iulie 1994 privind indexarea depunerilor populaţiei  în instituţiile Băncii  de Economii  a Moldovei.


Articolul 6.  Plata către moştenitori  a sumelor indexate


În caz de deces al depunătorului, moştenitorilor  lui  legali li  se plăteşte, conform  art.5 alin.(1), soldul  neachitat al  sumelor indexate.

Capitolul  III

       DISPOZIŢII  TRANZITORII  ŞI  FINALE    


Articolul 7


Guvernul:


a)  va aproba, în termen de  o  lună, un regulament privind indexarea şi modul  de plată  a sumelor indexate la depunerile băneşti  ale cetăţenilor în Banca de Economii; 


b) va preciza anual, în funcţie de sumele prevăzute în bugetul  de stat pentru  indexare,  categoriile de cetăţeni ale căror depuneri  se vor indexa; 

 
c)  va aduce actele sale normative în concordanţă  cu  prezenta lege.


Articolul 8


Banca de Economii:


a)  în termen de o  lună  din data aprobării  regulamentului  prevăzut la art.7 lit.a), va preciza datele referitoare la numărul  conturilor şi  la soldul  depunerilor la aceste conturi, conform  situaţiei din 2 ianuarie 1992, pentru  depunătorii  care vor primi în anul 2003 sume indexate; 


b) va preciza  anual, pînă la 1 iulie, în conformitate cu  art.7 lit.b), pentru  anul  viitor,  baza de date despre  beneficiarii de sume indexate. 


Articolul  9  

Indexarea şi  plata depunerilor băneşti ale cetăţenilor Republicii  Moldova în filialele Băncii  de Economii din localităţile din stînga Nistrului  se vor examina după  restabilirea relaţiilor financiar-bugetare ale acestor localităţi  cu  bugetul  de stat  al  Republicii  Moldova.


Articolul  10  


La data intrării  în vigoare a prezentei  legi, se abrogă Hotărîrea Parlamentului nr.201-XIII  din 29 iulie 1994 privind indexarea depunerilor populaţiei  în instituţiile Băncii  de Economii  a Moldovei.

PREŞEDINTELE  PARLAMENTULUI

EUGENIA OSTAPCIUC 

Chişinău,  12 decembrie 2002.

